Diari Oficial de la Generalitat Valenciana


Sumari del DOGV 6286, del 10-06-2010 (2010/6583)

LLEI 7/2010, de 8 de juny, de la Generalitat, pel qual s'establix l'aplicació al Municipi d'Orihuela del Règim d'Organització dels Municipis de Gran Població
-------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2010/06/08/7/dof/vci/html**

### Dades del document

Número de DOGV
:   6286

Data del DOGV
:   10-06-2010

Secció del DOGV
:   I. DISPOSICIONS GENERALS

Número del document
:   2010/6583


Data del document
:   08-06-2010

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Orihuela
    * administració local
    * municipi
    * organització administrativa
    * legislació

LLEI 7/2010, de 8 de juny, de la Generalitat, pel qual s'establix l'aplicació al Municipi d'Orihuela del Règim d'Organització dels Municipis de Gran Població  
 [2010/6583]  
Sia notori i manifest a tots els ciutadans que Les Corts han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
Preàmbul  
La Llei 7/1985, de 2 d'abril, Reguladora de les Bases del Règim Local, regula el règim d'organització dels municipis de gran població en el títol X, títol que ha sigut introduït per la Llei 57/2003, de 16 de desembre, de Mesures per a la Modernització del Govern Local. Amb esta reforma es millora el disseny institucional del sistema de govern dels municipis de gran població, perquè suposa un avanç cap a un model de govern adaptat a les necessitats d'estos municipis. Així, s'enfortix el control democràtic del govern municipal, es millora la gestió interna amb l'estructuració i potenciació d'una sèrie d'òrgans directius municipals i es desenrotlla la democràcia local, articulant diversos mecanismes per a canalitzar la participació ciutadana.  
D'acord amb el que establix l'article 121 de la Llei 7/1985, de 2 d'abril, el règim d'organització dels municipis de gran població podrà aplicar-se als municipis la població dels quals supere els 75.000 habitants, que presenten circumstàncies econòmiques, socials, històriques o culturals especials, sempre que siga sol·licitat pels respectius ajuntaments i així ho decidisca l'assemblea legislativa de la corresponent comunitat autònoma.  
A estos efectes, el Ple de l'Ajuntament d'Orihuela, en sessió de 20 de febrer de 2008, va acordar, per unanimitat dels membres del Ple de la corporació, sol·licitar a Les Corts la inclusió del seu municipi en l'àmbit d'aplicació de l'esmentat règim.   
El municipi d'Orihuela tenia, a 1 de gener de 2007, una població de 80.468 habitants, d'acord amb el Reial Decret 1683/2007, de 14 de desembre, pel qual s'establixen les xifres oficials de població l'any 2007. Així mateix, presenta les circumstàncies requerides per la Llei 7/1985, de 2 d'abril, en l'article 121, respecte a les seues especials circumstàncies econòmiques, socials, històriques i culturals.  
Orihuela presenta un passat que es remunta a la Prehistòria, i ja es troben clares referències a la ciutat en l'època ibera i romana. Durant l'Edat Mitjana el municipi passarà diverses vicissituds, i formarà part, primer, de l'Espanya musulmana i, posteriorment, dels regnes de Castella i de la Corona d'Aragó, fins que definitivament incorporada a esta última rep la seua Carta Privilegi de ciutat en 1437. Durant els segles XVI i XVII es crea la seu episcopal, la catedral i la seua universitat.  
A nivell econòmic, la importància actual d'Orihuela s'expressa amb el seu gran creixement demogràfic, que ha passat de poc més de 50.000 habitants en 1996 a més de 80.000 que té en l'actualitat. Les principals activitats econòmiques del municipi són els servicis i la indústria. Destaca l'existència en el municipi d'una gran quantitat de servicis d'àmbit supracomarcal, que col·loquen Orihuela en una situació central en el seu àmbit territorial. Així, Orihuela és seu de dependències estatals i autonòmiques de seguretat social, tributàries, universitàries, educatives o judicials, que donen servici a nombrosos municipis veïns.  
Orihuela presenta una distribució territorial complexa, perquè el seu important terme municipal disposa de huit districtes i vint-i-quatre unitats de població, circumstància que resulta determinant per a l'aplicació del règim de gran població. El terme municipal disposa així mateix amb dos ports esportius, Llocs d'Importància Comunitària i un notable patrimoni historicoartístic amb dotze Béns d'Interés Cultural. A nivell cultural i social destaquen la importància dels seus servicis sanitaris i hospitalaris, centres socials, centres educatius, biblioteques, universitats o teatres.  
Per tot això, atés que es complixen les condicions legals establides en el títol X de la Llei 7/1985, de 2 d'abril, i des del màxim respecte a l'autonomia local i a la potestat d'autoorganització municipal, per mitjà d'esta llei es disposa l'aplicació al municipi d'Orihuela del règim d'organització dels municipis de gran població.  
Article únic. Municipi de gran població  
Es declara d'aplicació al municipi d'Orihuela el règim d'organització dels municipis de gran població, d'acord amb el que establix el títol X de la Llei 7/1985, de 2 d'abril, Reguladora de les Bases del Règim Local.   
DISPOSICIÓ TRANSITÒRIA  
Única. Desenrotllament  
El Ple de l'Ajuntament d'Orihuela disposarà d'un termini de sis mesos, des de l'entrada en vigor d'esta llei, per a aprovar les normes orgàniques necessàries per a l'adaptació de la seua organització al que preveu el títol X de la Llei 7/1985, de 2 d'abril.  
DISPOSICIÓ FINAL  
Única. Entrada en vigor  
Esta llei entrarà en vigor l'endemà de la seua publicació en el Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 8 de juny de 2010  
El president de la Generalitat,  
FRANCISCO CAMPS ORTIZ


Còpia Permalink ELI